b'\n_START_ARTICLE_\nNatal Kolari\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nNatal Kolari\xc4\x8d izu\xc4\x8den \xc4\x8devljar je postal leta 1927 \xc4\x8dlan Zveze komunisti\xc4\x8dne mladine Italije ter 1928 \xc4\x8dlan Komunisti\xc4\x8dne partije Italije (KPI). Leta 1931 je emigriral v Jugoslavijo in potem v Francijo od koder ga je vodstvo KPI poslalo na delo v Julijsko krajino. V Gabrovici pri Komnu je organiziral tiskarno, ilegalne celice po slovenskem pode\xc5\xbeelju ter kme\xc4\x8dke demonstracije v Kopru in Dekanih. Julija 1932 ga je fa\xc5\xa1isti\xc4\x8dna oblast aretirala, posebno sodi\xc5\xa1\xc4\x8de pa septembra 1933 obsodilo na 12 let je\xc4\x8de. Leta 1937 je bil konfiniran na Pontinskih otokih (Ponza in Ventotene). Avgusta 1943 se je vrnil v Trst, kjer je delal v de\xc5\xbeelnem vodstvu KPI in bil voditelj oboro\xc5\xbeenih akcijskih skupin. Maja 1944 je bil v italijanskem Tr\xc5\xbei\xc4\x8du ponovno aretiran, mu\xc4\x8den v tr\xc5\xbea\xc5\xa1kem zaporu (Ri\xc5\xbearni) in usmr\xc4\x8den 13. julija v Ri\xc5\xbearni ali ustreljen 18. septembra.'